Май щIыналъэр къызэхаплъыхь
УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ, Урысейм и ЛIыхъужь Матовников Александр лэжьыгъэ IуэхукIэ Къэбэрдей-Балъкъэрым къэкIуащ. КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ абырэ Май районым и щIыпIэ зыбжанэ къызэхаплъыхьащ.
Новоивановскэ жылэм дэт лицей №7-м и щытыкIэм зыщагъэгъуэзащ къулыкъущIэхэм. Абы и унафэщI Хиврич Еленэ жиIащ еджапIэр 1906 гъэм къызэрызэIуахар, жьы зэрыхъуам къыхэкIыу, и кIуэцIымкIи и щIыбымкIи ныкъусаныгъэ куэд зэриIэр, ауэ зэрахузэфIэкIкIэ, къабзэу зэрызэрахьэр. КIуэкIуэмрэ Матовниковымрэ ныбжьыщIэхэр щеджэ, щышхэ, IэпщIэлъапщIагъэм щыхуагъасэ пэшхэр зрагъэлъэгъуащ.
Мы еджапIэм Новоивановскэ жылэм къедза къутыри 5-м щыщ сабийхэр къокIуалIэ, псори зэхэту цIыху 385-рэ щIэсщ. Иужьу япэ классым ныбжьыщIэ 61-рэ къыщIэтIысхьащ. 2001 гъэ лъандэрэ еджапIэмрэ гъэсапIэмрэ зэгуагъэхьэжауэ, зи школ кIуэгъуэ мыхъуа сабийуэ 180-рэ къашэ.
Лицейм и унафэщIымрэ къулыкъущIэхэмрэ я мурадщ еджапIэщIэ яухуэну. Матовников Александр жиIащ еджапIэм и гупэ къилъ щIы IэнэщIыр абы хъарзынэу зэрыхуэкIуэр, 2019 гъэ еджэгъуэм и пэщIэдзэм ирихьэлIэу школыщIэр яхуэухыныр зэрыфIэщщIыгъуейр, ауэ гъэ еджэгъуэм и кум ар зэратыфынур къыхигъэщащ.
Абдежым пэмыжыжьэу щытщ ЩэнхабзэмкIэ унэри, къуажэ администрацэри. КъБР-м и Iэтащхьэ КIуэкIуэ Казбек жиIащ ахэри зыхуей хуэгъэзэжыпхъэу, а псори зэфIагъэкIмэ, жылэм и теплъэр зэрефIэкIуэнур.
АдэкIэ хьэщIэхэр дыхьащ Май щIыналъэм и Пришибскэ станицэм дэт Михаило-Архангельскэ члисэм. 1850 гъэм къызэIуахащ ар, иужькIэ 1909 гъэм, нобэ жылэр зыгъэдахэ архитектурэ ухуэныгъэр ящIащ.
КъБР-м и Iэтащхьэм и къалэнхэр пIалъэкIэ зыгъэзащIэмрэ полномочнэ лIыкIуэмрэ щыIащ Май къалэм дэт «Севкаврентген» заводым. Абы и унафэщI Хъущт БетIал хьэщIэхэм яригъэлъэгъуащ станокхэр щащI цеххэр, иужьрейуэ къыдагъэкIа Iэмэпсымэшхуэр, ар тепсэлъыхьащ заводым иджыпсту и лъэщагъыр зыхуэдэмрэ къыщIигъэкIхэм яIэ щIэупщIэмрэ. Май районым и завод нэхъыжь дыдэхэм ящыщыр къызэрызэIуахрэ мы гъэм илъэс 60 ирикъуащ, а лъэхъэнэм къриубыдэу мыбы къыщагупсысащ, щызэпкъралъхьащ рентген зэращI Iэмэпсымэу мин 70-м нэблагъэ.
НэщIэпыджэ Замирэ.
